TPIPL บวก 2.90% วอลุ่มแน่นมองแนวโน้ม H2/58 โตมาก-ลุ้นเข้า SET50
TPIPL บวก 2.90% วอลุ่มแน่นมองแนวโน้ม H2/58 โตมาก-ลุ้นเข้า SET50
5 มิ.ย. 2558

ผู้สื่อข่าวรายงานว่า บริษัท ทีพีไอ โพลีน จำกัด (มหาชน) หรือ TPIPL ณ เวลา 11.17 น.อยู่ที่ระดับ 2.84 บาท บวก 0.08 บาท หรือ 2.90% ด้วยมูลค่าซื้อขาย 474.02 ล้านบาท ราคาหุ้นเป็นขาขึ้นรอบใหม่แนวโน้มมีโอกาสขึ้นไปทดสอบระดับ 3 บาท อีกครั้ง

บล.แลนด์ แอนด์ เฮ้าส์ ระบในบทวิเคราะห์วันนี้ (5 มิ.ย.) โดยมองว่าหุ้น TPIPL ได้เริ่มรุกธุรกิจไฟฟ้าจากขยะและความร้อนทิ้งโรงงานปูนซีเมนต์ ซึ่งทยอยจ่ายไฟฟ้าเข้าระบบแล้ว 18 เมกะวัตต์ (MW) ใน ม.ค. และคาดว่าจะเริ่มได้อีก 55 MW ใน ก.ค.ส่งผลให้แนวโน้มกำไรครึ่งหลังปีนี้ จะเติบโตสูงขึ้น หนุนให้ปี 58 และ 59 บริษัทจะมีกำไรที่เติบโตอย่างก้าวกระโดดกว่า 20% และ 70% ตามลำดับ
ขณะที่ในไตรมาส 1/58 รายงานกำไรสุทธิ 639 ล้านบาท เพิ่มขึ้น 16% จากงวดปีก่อน จากกำไรจากอัตราแลกเปลี่ยนที่สูงถึง 867 ล้านบาท ซึ่งช่วยชดเชยผลขาดทุนจากการดำเนินงานปกติ 55 ล้านบาท เนื่องจากความต้องการปูนซีเมนต์ลดลง และ อัตรากำไรขั้นต้น(GPM) ที่ต่ำลงจากทั้งราคาขายในประเทศที่ลดลงและต้นทุนสูงขึ้น
ทั้งนี้ หากประเมินราคาเป้าหมายอิง FY59 EPS ที่ 0.2 บาท ด้วย P/E=15x ตามค่าเฉลี่ยในอดีต คาดว่าราคา TPIPL น่าจะสามารถขึ้นไปซื้อขายใกล้เคียงกับ BV ปี 59 ที่คาดว่าจะเพิ่มขึ้นไปอยู่ที่ระดับ 3 บาทได้
บล.ทรีนีตี้ ยังเห็นว่า TPIPL เป็นหนึ่งในหุ้นที่ถูกคาดการณ์ว่าจะถูกคัดเลือกเข้า SET50
 